Għall-baġit fuq terminu twil li jmiss UE 2021–2027, il-Kummissjoni qed tipproponi li jinħoloq Programm ta' Appoġġ għar-Riforma u Funzjoni Ewropea ta' Stabbilizzazzjoni tal-Investimenti. Iż-żewġ proposti huma parti minn aġenda usa' biex issaħħaħ l-Unjoni Ekonomika u Monetarja tal-Ewropa u jagħmlu użu mill-baġit tal-UE biex issaħħu l-prestazzjoni u r-reżiljenza tal-ekonomiji interdipendenti tagħna. Il-proposti jgħaqqdu l-prinċipji ewlenin ta' solidarjetà u responsabbiltà fil-livelli kollha u jwettqu l-impenji li għamel il-President Juncker fid-diskors tiegħu dwar l-Istat tal-Unjoni tal-2017. Dawn jibnu wkoll fuq il-viżjoni stabbilita fir-Rapport tal-Ħames Presidenti ta' Ġunju 2015, id-dokument ta' riflessjoni ta' Mejju 2017 u l-pjan direzzjonali tal-Kummissjoni għall-approfondiment tal-Unjoni Ekonomika u Monetarja tal-Ewropa minn Diċembru li għadda bi tliet prinċipji ċentrali: l-unità, l-effiċjenza u r-responsabbiltà demokratika. Il-proposti tal-lum se jankraw iż-żona tal-euro b'mod sod fil-baġit tal-Unjoni fuq perjodu ta' żmien twil. Il-Programm ta' Appoġġ għar-Riforma se jappoġġa riformi ta' prijorità fl-Istati Membri kollha tal-UE, b'baġit totali ta' EUR 25 biljun. Dan jinkludi tliet elementi: Għodda għat-Twettiq ta' Riformi, biex tipprovdi appoġġ finanzjarju għal riformi; Strument ta' Appoġġ Tekniku, biex jiġi offrut u kondiviż għarfien espert tekniku; kif ukoll Faċilità għal Konverġenza, biex tingħata għajnuna għall-Istati Membri fi triqthom biex jingħaqdu mal-euro. Il-Funzjoni Ewropea ta' Stabbilizzazzjoni tal-Investimenti se tgħin biex tistabilizza l-livelli ta' investiment pubbliku u tiffaċilita l-irkupru ekonomiku rapidu f'każijiet ta' xokkijiet ekonomiċi sinifikanti fl-Istati Membri taż-żona tal-euro u dawk parteċipanti fil-Mekkaniżmu Ewropew tar-Rata tal-Kambju (ERM II). Din il-Funzjoni se tikkomplementa r-rwol ta' stabilizzaturi nazzjonali awtomatiċi eżistenti. Suġġetti għal kriterji stretti ta' politiki fiskali u makroekonomiċi sodi, is-self li jista' jammonta għal EUR 30 biljun jista' jiġi mobilizzat malajr, flimkien ma' sussidju tar-rata ta' imgħax biex ikopri l-ispejjeż tagħhom. Il-President Jean-Claude Juncker qal: “L-iskop tal-Unjoni Ekonomika u Monetarja huwa l-ewwel u qabel kollox it-titjib tal-ħajja tal-Ewropej kollha. Hekk kif inħarsu lejn il-ġejjieni tagħna u niċċelebraw l-20 anniversarju tal-munita unika tagħna, għandna nipprovdu lill-UE u liż-żona tal-euro tagħna l-għodod neċessarji biex inwasslusaħansitra iktar prosperità u stabbiltà. Il-proposti tal-lum għandhom l-għan li jagħmlu mill-Unjoni Ekonomika u Monetarja l-forza ta' protezzjoni u għaqda li kienet maħsuba li tkun. Il-Kummissjoni qed tħaddem il-baġit tal-UE biex ittejjeb il-prestazzjoni, ir-reżiljenza u l-kapaċità ta' rispons ta'-Istati Membri kollha, sew jekk diġà qegħdin fl-euro kif ukoll jekk qed iħejju biex jingħaqdu. L-euro hija l-munita tal-Unjoni tagħna — żona tal-euro b'saħħitha u stabbli hija importanti ħafna għall-membri tagħha kif ukoll għall-UE kollha kemm hi.” Valdis Dombrovskis, il-Viċi President għall-Ewro u d-Djalogu Soċjali responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: "Illum qed nieħdu l-passi li jmiss lejn it-tlestija tal-Unjoni Ekonomika u Monetarja tal-Ewropa. Permezz tat-trawwim ta' riformi fil-livell nazzjonali u l-istabilizzazzjoni tal-investiment pubbliku matul perjodi ta' tnaqqis fir-ritmu ekonomiku, il-proposti tagħna se jsaħħu r-reżiljenza tal-ekonomiji individwali u għaż-żona tal-euro kollha kemm hi. Qed nipproponu wkoll strument dedikat biex jappoġġja r-riformi f'dawk l-Istati Membri li qegħdin fi triqithom biex jingħaqdu mal-euro. L-għan aħħari tagħna huwa li nilħqu standards aħjar ta' ħajja u soċjali għall-Ewropej kollha." Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Iż-żewġ proposti tal-lum jammontaw għal sehem sħiħ koerenti, li jagħtina għodod ġodda li jsaħħu l-koeżjoni taż-żona tal-euro kif ukoll iħejju għall-espansjoni futura tiegħu. Jiġbru flimkien ukoll l-eżerċizzju tar-responsabbiltà bl-għoti ta' solidarjetà, li jinkoraġġixxi lill-Istati Membri tagħna biex jirriformaw filwaqt li jiġu offruti appoġġ finanzjarju biex jiffaċilita dak il-proċess li ta' spiss ikun diffiċli. L-Unjoni Ewropea għandha tkun dwar dan!” Ittieħdu passi importanti biex tissaħħaħ l-Unjoni Ekonomika u Monetarja f'dawn l-aħħar sninm iżda l-arkitettura tagħha għadha mhijiex kompluta. Il-proposti tal-lum jindirizzaw uħud mill-isfidi li baqa' u juru kif il-baġit tal-UE jista' jiġi mobilizzat biex jingħata appoġġ għall-istabbiltà, il-konverġenza u l-koeżjoni fiż-żona tal-euro u fl-UE kollha kemm hi. L-istrumenti proposti llum huma kumplimentari għal, u għandhom jaħdmu f'sinerġija sħiħa mal-prijoritajiet ta' riforma identifikati fil-kuntest tas-Semestru Ewropew ta' koordinazzjoni tal-politika ekonomika, kif ukoll strumenti oħra ta' finanzjament tal-UE għall-impjiegi, it-tkabbir u l-investiment, bħall-Fondi Strutturali u ta' Investiment Ewropej, il-Fond ġdid InvestEU u l-Faċilità Nikkollegaw l-Ewropa. Ekonomiji bi prestazzjoni għolja u reżiljenti: Programm ta' Appoġġ għal Riformi Il-Programm ta' Appoġġ għar-Riforma propost għandu jipprovdi appoġġ tekniku u finanzjarju lill-Istati Membri kollha tal-UE biex isegwu u jimplimentaw riformi mmirati lejn il-modernizzar tal-ekonomiji tagħhom, b'mod partikolari l-prijoritajiet ta' riforma identifikati fil-kuntest tas-Semestru Ewropew. Appoġġ immirat se jiġi offrut ukoll lil dawk l-Istati Membri li jixtiequ jingħaqdu mal-euro. Il-Programm ta' Appoġġ għar-Riforma se jkollu baġit totali ta' EUR 25 biljun u se jappoġġa l-isforzi ta' riforma f'oqsma bħas-swieq tal-prodotti u tax-xogħol, l-edukazzjoni, is-sistemi fiskali, is-swieq kapitali, l-ambjent tan-negozju kif ukoll l-investiment fil-kapital uman u r-riformi tal-amministrazzjoni pubblika. Il-Programm ta' Appoġġ għal Riformi se jkun miftuħa għall-Istati Membri kollha li jixtiequ jibbenefikaw minnu. Jinkludi tliet strumenti separati u kumplementari: Stabbiltà msaħħa: Funzjoni ta' Stabbilizzazzjoni tal-Investiment Ewropea Il-proposta biex tiġi stabbilita Funzjoni Ewropea ta' Stabbilizzazzjoni tal-Investimenti għandha l-għan li tipproteġi l-investiment pubbliku f'każ ta' xokkijiet asimmetriċi kbar u tgħin lill-ekonomija tirkupra malajr. Kif intwera fis-snin ta' kriżi, il-mekkaniżmi ta' stabbilizzazzjoni nazzjonali eżistenti jistgħu ma jkunux biżżejjed sabiex jassorbu ċerti xokkijiet makroekonomiċi u spiss ikun hemm riskji ta' effetti negattivi fuq pajjiżi oħra, b'impatt partikolarment ta' ħsara fuq il-livelli ta' investiment pubbliku u l-ekonomija reali. Dan l-istrument il-ġdid huwa ffukat fuq l-Istati Membri taż-żona tal-euro u l-pajjiżi li qed jieħdu sehem fil-mekkaniżmu tar-rata tal-kambju tal-ERM II, li ma jistgħux jibqgħu jużaw il-politika monetarja tagħhom bħala liver għall-aġġustament għax-xokkijiet. Il-Funzjoni l-ġdida se tikkumplimenta s-sett ta' għodod eżistenti fil-livell Ewropew biex minn naħa waħda l-kriżijiet jinħolqux, inkluż permezz tas-Semestru Ewropew u l-finanzjament korrispondenti tal-UE, u min-naħa l-oħra biex jiġu indirizzati sitwazzjonijiet ta' diffikultà finanzjarja, permezz tal-Mekkaniżmu Ewropew ta' Stabbiltà u l-għajnuna għall-Bilanċi tal-Pagamenti. F'każ ta' xokkijiet asimmetriċi kbar, din il-Funzjoni se: Kif stabbilit f'Diċembru 2017, din il-funzjoni ta' stabilizzazzjoni tista' tiġi kumplimentata matul iż-żmien b'riżorsi finanzjarji addizzjonali barra mill-baġit tal-UE, bħal rwol possibbli għall-Mekkaniżmu Ewropew ta' Stabbiltà, il-Fond Monetarju Ewropew futur u l-possibbiltà ta' mekkaniżmu ta' assigurazzjoni volontarju li għandu jiġi stabbilit mill-Istati Membri. Il-Fond ta' Appoġġ għall-Istabilizzazzjoni jista' jservi wkoll bħala vettura f'dan il-kuntest. Il-passi li jmiss Hemm bżonn jintlaħaq ftehim mingħajr dewmien dwar il-baġit tal-UE fit-tul kumplessiv u fuq il-proposti settorjali tiegħu ħalli jkun żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Dewmien ifisser li l-arkitettura tal-Unjoni Ekonomika u Monetarja tal-Ewropa għadu mhijiex kompluta, bir-riformi neċessarji idumu iktar biex isiru realtà u kapaċità ta' assorbiment subottimali f'każ ta' xokkijiet. Ftehim dwar il-baġit fit-tul li jmiss fl-2019 ikun jipprovdi għal tranżizzjoni bla xkiel bejn il-baġit fit-tul attwali (2014-2020) u dak ġdid u jkun jiżgura prevedibbiltà u kontinwità tal-finanzjament għall-benefiċċju ta' kulħadd. Il-kuntest Il-proposti tal-lum jibnu fuq il-verżjoni stabbilita fir-Rapport tal-Ħames Presidenti ta' Ġunju 2015, id-Dokumenti ta' Riflessjoni dwar it-Tisħiħ tal-Unjoni Ekonomika u Monetarja u l-Futur tal-Finanzi tal-Ewropa tar-rebbiegħa 2017, il-Pjan Direzzjonali tal-Kummissjoni għall-Approfondiment tal-Unjoni Ekonomika u Monetarja u l-Komunikazzjoni dwar strumenti baġitarji ġodda għal żona tal-euro stabbli fi ħdan il-qafas tal-Unjoni tas-6 ta' Diċembru 2017, kif ukoll il-Komunikazzjoni dwar il-Qafas Finanzjarju Pluriennali li jmiss tat-2 ta' Mejju 2018. Dawn il-proposti huma parti minn proċess kontinwu biex tissaħħaħ u tiġi approfondita l-Unjoni Ekonomika u Monetarja tal-Ewropa. Ir-riformi kollha mibdija sa issa ġew xprunati mill-ħtieġa li jingħaqdu s-solidarjetà u r-responsabbiltà fil-livelli kollha u din hija wkoll prijorità ċentrali tal-pakkett tal-lum. Il-pakkett tal-lum huwa parti mill-Pjan Direzzjonali usa' tal-President Juncker għal Unjoni aktar Magħquda, aktar Qawwija u aktar Demokratika kif ukoll mill-Aġenda tal-Mexxejja fit-triq għal Sibiu, fejn fid-9 ta' Mejju 2019 għandhom jittieħdu deċiżjonijiet importanti fuq il-futur tal-Ewropa. Il-proposti jiġu ppreżentati qabel is-Summit tal-Euro inklusiv fit-28 u d-29 ta' Ġunju 2018 fejn il-mexxejja tal-UE se jiltaqgħu biex jieħdu deċiżjoni qabel l-elezzjonijiet tal-Parlament Ewropew fl-2019. Għal iktar informazzjoni Programm ta' Appoġġ għar-Riforma u Funzjoni ta' Stabbilizzazzjoni tal-Investimenti biex tissaħħaħ l-Unjoni Ekonomika u Monetarja tal-Ewropa - Mistoqsijiet u Tweġibiet Programm ta' Appoġġ għar-Riforma u Funzjoni ta' Stabbilizzazzjoni tal-Investimenti biex tissaħħaħ l-Unjoni Ekonomika u Monetarja tal-Ewropa - Pakkett ta' Politika o Skeda informattiva dwar il-Programm ta' Appoġġ għar-Riforma o Skeda informattiva dwar il-Funzjoni ta' Stabbilizzazzjoni tal-Investiment Ewropea o Proposta għal regolament dwar l-istabbiliment ta' Programm ta' Appoġġ għar-Riforma o Proposta għal regolament dwar l-istabbiliment ta' Funzjoni Ewropea ta' Stabbilizzazzjoni tal-Investimenti Il-Baġit tal-UE għall-futur Il-Kummissjoni tipproponi Baġit Modern għal Unjoni li Tipproteġi, li Tagħti s-Setgħa u li Tiddefendi Komunikazzjoni dwar il-baġit tal-UE għall-futur Komunikazzjoni dwar passi ulterjuri lejn it-tlestija tal-Unjoni Ekonomika u Monetarja Komunikazzjoni dwar strumenti baġitarji ġodda għal żona tal-euro stabbli fil-qafas tal-Unjoni Id-diskors dwar l-Istat tal-Unjoni 2017 tal-President Juncker Id-Dokument ta' Riflessjoni dwar l-Approfondiment tal-Unjoni Ekonomika u Monetarja Id-Dokument ta' Riflessjoni dwar il-Futur tal-Finanzi tal-UE Il-White Paper dwar il-Ġejjieni tal-Ewropa Ir-Rapport tal-Ħames Presidenti Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @Pierremoscovici